
(Обикновена законодателна процедура: първо четене)
Европейският парламент,
–	като взе предвид предложението на Комисията до Парламента и до Съвета (COM(2025)0828),
–	като взе предвид член 294, параграф 2, член 194, параграф 2 и член 207 от Договора за функционирането на Европейския съюз, съгласно които Комисията е внесла предложението в Парламента (C10‑0123/2025),
–	като взе предвид член 294, параграф 3 от Договора за функционирането на Европейския съюз,
–	като взе предвид мотивираните становища, изпратени от Държавното събрание на Република Унгария и Националния съвет на Словашката република в рамките на Протокол № 2 относно прилагането на принципите на субсидиарност и пропорционалност, в които се заявява, че проектът на законодателен акт не съответства на принципа на субсидиарност,
–	като взе предвид становището на Европейския икономически и социален комитет от 18 септември 2025 г.[footnoteRef:1], [1:  	Все още непубликувано в Официален вестник. ] 

–	след консултация с Комитета на регионите,
–	като взе предвид временното споразумение, одобрено от компетентната комисия съгласно член 75, параграф 4 от своя Правилник за дейността, и поетия с писмо от 10 декември 2025 г. ангажимент на представителя на Съвета за одобряване на позицията на Парламента в съответствие с член 294, параграф 4 от Договора за функционирането на Европейския съюз,
–	като взе предвид член 60 от своя Правилник за дейността,
–	като взе предвид становището на комисията по вътрешния пазар и защита на потребителите,
–	като взе предвид съвместните разисквания на комисията по международна търговия и на комисията по промишленост, изследвания и енергетика в съответствие с член 59 от Правилника за дейността,
–	като взе предвид доклада на комисията по международна търговия и комисията по промишленост, изследвания и енергетика (A10-0195/2025),
1.	приема изложената по-долу позиция на първо четене;
2.	приема за сведение изявлението на Комисията, приложено към настоящата резолюция, което ще бъде публикувано в серия L на Официален вестник на Европейския съюз заедно с окончателния законодателен акт; 
3.	приканва Комисията да се отнесе до него отново, в случай че замени своето предложение с друг текст, внесе или възнамерява да внесе съществени промени в това предложение;
4.	възлага на своя председател да предаде позицията на Парламента съответно на Съвета и на Комисията, както и на националните парламенти.









P10_TC1-COD(2025)0180
Позиция на Европейския парламент, приета на първо четене на 17 декември 2025 г. с оглед на приемането на Регламент (ЕС) 2026/... на Европейския парламент и на Съвета за постепенно прекратяване на вноса на руски природен газ и за подготвяне на постепенното прекратяване на вноса на руски нефт, за подобряване на мониторинга на възможната енергийна зависимост и за изменение на Регламент (ЕС) 2017/1938
(Тъй като беше постигнато споразумение между Парламента и Съвета, позицията на Парламента съответства на окончателния законодателен акт, Регламент (ЕС) 2026/261.)


ПРИЛОЖЕНИЕ КЪМ ЗАКОНОДАТЕЛНАТА РЕЗОЛЮЦИЯ
Изявление на Европейската комисия относно бъдещите действия по отношение на руския нефт
С цел да се избегнат съществените рискове за сигурността и енергийната зависимост, произтичащи от продължаването на търговията с енергия с Руската федерация, Европейската комисия се придържа към ангажимента си да осигури постепенното премахване на оставащите вносни количества нефт от Руската федерация до края на 2027 г. в съответствие с Версайската декларация.
Комисията възнамерява да внесе законодателно предложение в началото на 2026 г. за налагане на забрана на вноса на нефт от Руската федерация възможно най-скоро, но не по-късно от края на 2027 г. 
Комисията ще извърши внимателна оценка на потенциалното въздействие на ускореното прекратяване на вноса на нефт върху сигурността на доставките, икономиката и конкурентоспособността на най-силно засегнатите държави членки.
Комисията ще работи активно и в дух на солидарност с пряко засегнатите и други съответни държави членки, за да определи кои са подходящите мерки за свеждане до минимум на евентуалните рискове, установени при оценката, като улесни достъпа до алтернативни доставки.

